מה עובר על הקליפרס? אחרי שפתחו את העונה במאזן 0:4, השחקנים של דוק ריברס המשיכו לקרוס הערב (ראשון) עם הפסד שביעי מתוך תשעת המשחקים האחרונים. טורונטו הגיעה ללוס אנג'לס והביסה את המארחים 80:91 - וזו עוד תוצאה שעושה חסד עם הקליפרס.
הקליפרס הגיעו למשחק עם ממוצע הנקודות הרביעי בטיבו בליגה, אבל נתקלו בהגנה קשוחה של הרפטורס, בהובלת דמארה קארול. הפורוורד שהגיע בקיץ מאטלנטה גם הראה שיש לו התקפה והוביל את הקנדים לרבע שני של 11:30. טורונטו הובילה ב-29 נקודות בהפסקה - הפיגור הגדול ביותר של הקליפרס במחצית במשחק ביתי מאז ה-26 בנובמבר 1986 נגד הלייקרס. למרות זאת, המארחת הצליחו לחזור למשחק עם הגנה משלהם ברבע השלישי והתקרבו למינוס 6 בלבד באמצע הרבע האחרון. אלא ששוב הרפטורס לחצו על הדוושה וברחו לניצחון. טורונטו עלתה למאזן 6:9, בעוד שהקליפרס מצאו את עצמם במאזן שלילי של 7:6.